ÍSÍ er með Instagram síðu , @isiiceland , þar sem leitast er við að koma á framfæri því góða starfi sem fram fer í íþróttahreyfingunni . Nú stendur til að beina sjónum að íslensku afreksíþróttafólki og leyfa fólkinu í landinu að fá innsýn í þeirra daglega líf . Nú mun íslenskt íþróttafólk skiptast á að taka við Instagram síðu ÍSÍ og sýna okkur hinum hvernig dagur í lífi þess er með því að hlaða inn myndum og myndböndum á Instagram Stories . Þeir sem vilja fylgjast með íslensku afreksíþróttafólki æfa , keppa og takast á við hversdagsleikann geta fylgt Instagram síðu ÍSÍ og fengið upplifunina beint í símann . Arnar Davíð Jónsson – Nýkrýndur sigurvegari Evrópumótaraðarinnar í keilu – 15. nóvemberAfreksíþróttamaðurinn sem ætlar að leyfa okkur að fylgjast með degi í sínu lífi þann 15. nóvember nk. er Arnar Davíð Jónsson , nýkrýndur sigurvegari Evrópumótaraðarinnar í keilu . Aldrei áður hefur Íslendingur sigrað Evrópumótaröðina í keilu og er því um sögulegan sigur að ræða . Helgina fyrir þann glæsilega árangur keppti Arnar Davíð í Kúveit þar sem hann náði 2. sæti í World Bowling Tour , sem er risastórt skref fyrir keiluíþróttina á Íslandi . Arnar Davíð hefur tvisvar sinnum verið kjörinn keilumaður ársins hjá Keilusambandi Íslands , árin 2016 og 2018 . Árið 2018 náði hann þeim merka áfanga að vera fyrstur íslenskra keilara til að vinna mót á evrópsku mótaröðinni í keilu þegar að hann vann Alþjóðlega Óðinsvé mótið og stendur nú árið 2019 uppi sem sigurvegari á Evrópumótaröðinni . Sannarlega glæsileg frammistaða hjá Arnari upp á síðkastið og verður spennandi að fylgjast með því hvernig dagur í lífi hans er . ÍSÍ hvetur þig til þess að fylgja Instagram síðu ÍSÍ og fylgjast með þínum uppáhalds fyrirmyndum í íþróttum takast á við hversdagslífið .